**A községi önkormányzati szervek és önkormányzati kerületi szervek megválasztása 2022-ben**

**TÁJÉKOZTATÓ A SZAVAZÁS MÓDJÁRÓL**

A választópolgár csak állandó tartózkodási helyén szavazhat abban a választókörzetben, amelynek a választói névjegyzékében szerepel.

A választópolgár köteles a szavazóhelyiségbe érkezését követően a választókörzeti választási bizottság előtt személyi igazolványának bemutatásával, külföldiek esetében a tartózkodási engedély bemutatásával a kilétét igazolni.

A választókörzeti választási bizottság az önkormányzati kerületi szervek megválasztására összeállított választói névjegyzékben bekarikázza a személy sorszámát és átadja a választópolgárnak a község (város) hivatalos bélyegzőjének lenyomatával ellátott üres, kék színű borítékot és a két, kék sávval megjelölt szavazólapot – egyet az önkormányzati kerület képviselő-testületi tagjainak megválasztására és egyet az önkormányzati kerület elnökének megválasztására. Ezt követően a választókörzeti választási bizottság a községi (városi) önkormányzati szervek megválasztására összeállított választói névjegyzékben bekarikázza a személy sorszámát és átadja a választópolgárnak a község (város) hivatalos bélyegzőjének lenyomatával ellátott üres, fehér színű borítékot és a két fehér színű szavazólapot – egyet a községi (városi) önkormányzat képviselő-testületi tagjainak megválasztására és egyet a község (város) polgármesterének megválasztására.

**A szavazólapok és a boríték átvételét a választópolgár külön-külön, mind a két választói névjegyzéken a sajátkezű aláírásával igazolja.**

Minden választópolgár köteles a szavazást megelőzően elvonulni a szavazólapok kitöltésére kijelölt elkülönített területre. Annak a választópolgárnak, aki nem hajlandó a szavazólapok kitöltésére kijelölt elkülönített területre elvonulni, a választókörzeti választási bizottság nem teszi lehetővé a szavazást.

**Az önkormányzati kerület képviselő-testületi tagjainak megválasztására szolgáló szavazólapon a választópolgár legfeljebb annyi jelölt sorszámát karikázhatja be, ahány képviselő az adott választókerületben megválasztható** (a megválasztandó képviselők száma a szavazólapon fel van tüntetve).

**Az önkormányzati kerület elnökének megválasztására szolgáló szavazólapon a választópolgár csak egy jelölt sorszámát karikázhatja be.**

A szavazólapok kitöltésére kijelölt elkülönített területen **a választópolgár a kék borítékba helyezi az önkormányzati kerület képviselő-testületi tagjainak megválasztására szolgáló szavazólapot és az önkormányzati kerület elnökének megválasztására szolgáló szavazólapot.**

**A községi (városi) önkormányzat képviselő-testületi tagjainak megválasztására szolgáló szavazólapon a választópolgár legfeljebb annyi jelölt sorszámát karikázhatja be, ahány képviselő az adott választókörzetben megválasztható** (a megválasztandó képviselők száma a szavazólapon fel van tüntetve).

**A község (város) polgármesterének megválasztására szolgáló szavazólapon a választópolgár csak egy jelölt sorszámát karikázhatja be.**

A szavazólapok kitöltésére kijelölt elkülönített területen **a választópolgár a fehér borítékba helyezi a község (város) képviselő-testületi tagjainak megválasztására szolgáló szavazólapot és a község (város) polgármesterének megválasztására szolgáló szavazólapot.**

**Ha a választópolgár helytelen borítékba helyezi a szavazólapot, az ilyen szavazólap érvénytelen.**

A választópolgár kérésére a választókörzeti választási bizottság a helytelenül kitöltött szavazólap helyett újabbat ad. A helytelenül kitöltött szavazólapot a választópolgár a fel nem használt vagy helytelenül kitöltött szavazólapok gyűjtésére szolgáló urnába teszi.

Az a választópolgár, aki maga nem képes a szavazólap kitöltésére egészségkárosultság miatt, vagy azért, mert nem tud olvasni vagy írni, és ezt a tényt a szavazást megelőzően közli a választókörzeti szavazatszedő bizottsággal, jogosult a szavazólap kitöltésére szolgáló elkülönített területre erre alkalmas személyt magával vinni, hogy az utasításai szerint és a törvény értelmében helyette az töltse ki és helyezze borítékba a szavazólapokat. A szavazólap kitöltésére szolgáló elkülönített területre való belépés előtt a választókörzeti választási bizottság mindkét személyt tájékoztatja a szavazólap kitöltésének módjáról és figyelmezteti őket a választások előkészítésének és végrehajtásának meghiúsítására vonatkozó bűncselekmény, illetve a választási korrupció bűncselekményének tényállására. **A választókörzeti választási bizottság tagja a választópolgár szavazólapját nem töltheti ki.**

A szavazólap kitöltésére szolgáló elkülönített terület elhagyását követően a választópolgár a kék színű borítékot az önkormányzati kerületi szervek megválasztására szolgáló kék szavazóurnába, a fehér színű borítékot a községi (városi) önkormányzati szervek megválasztására szolgáló fehér szavazóurnába helyezi.

**Ha a választópolgár helytelen urnában helyezi el a borítékot, a szavazata érvénytelen.**

Az a választópolgár, aki egészségkárosultság miatt maga nem képes a szavazólap urnába helyezésére, kérheti, hogy jelenlétében a borítékot a szavazóurnába más személy helyezze be, ez a személy azonban nem lehet a választókörzeti választási bizottság tagja.

Az a választópolgár, aki komoly, elsősorban egészségi okból nem tud a szavazóhelyiségben megjelenni, jogosult a községtől és a választások napján a választókörzeti választási bizottságtól mozgóurnás szavazási lehetőséget igényelni, de csak az állandó lakhelye szerinti választókörzet területén.

**A választópolgár köteles a fel nem használt vagy helytelenül kitöltött szavazólapot a fel nem használt vagy helytelenül kitöltött szavazólapok gyűjtésére szolgáló zárt és lepecsételt urnába helyezni; különben szabálysértést követ el, melyért 33 euró büntetést szabnak ki rá.**